Papersnake/gushiwen huggingface dataset:
春日游西湖书院
张印（清代）

随遇可自适，要不如乡居。宁必入山深，始能得所娱。

今晨会无入，驾言来西湖。四山政过雨，青翠沾衣裾。

一奁春水活，荡漾靴纹疏。忽惊波面响，泼剌飞双鱼。

天然管与弦，鸟声上下呼。时值生徒散，喜与儿女俱。

坐久觉稍倦，槛外立须臾。邻妇见我来，挈儿更呼夫。

生计不缝纫，辛苦惟耰锄。始悟南与北，风气绝相殊。

见我尊无酒，命儿贷村酤。又见食无肉，命夫分社猪。

情意颇殷挚，言语宁嫌粗。倏忽暝色来，匆匆将升舆。

尚问湖蟹美，十月能来无。
下第投荆公
饶竦（宋代）

又还垂翅下烟霄，归指临川去路遥。二亩荒田须卖却，要钱准备纳青苗。
试院书怀
陈与义（宋代）

细读平安字，愁边失岁华。
疏疏一帘雨，淡淡满枝花。
投老诗成癖，经春梦到家。
茫然十年事，倚杖数栖鸦。
三洲岩
张澜（明代）

丹成仙到洞云凝，壁倚高寒白昼暝。路顶洞穿山上月，半空仰昼管中星。

石钟响答琅玕调，玉乳涎封宝剑腥。愧我淡成凡骨在，未能空守纳黄庭。
夜坐书怀柬刘伯叙
王讴（明代）

一官弥岁月，为客久京华。
道路愁长塞，田园忆故家。
沉云风散角，栖雪夜惊鸦。
身愧虞翻老，疏狂只自嗟。
初冬山居即事十首 其八
吴芾（宋代）

年去惊人老，坐来忘夜深。未能成一事，何敢废分阴。

灯尽添残烛，山寒拥败衾。幸无尘俗虑，聊遂读书心。
兴济镇
姚若蘅（清代）

大旗摇曳出疏林，寒垒荒屯傍水浔。却忆承平廿年事，军门细柳已成阴。
偈颂三十首 其八
释印肃（宋代）

明朝遍入孤峰里，是处寻求不见师。自古上贤难出手，为伊不肯淡工夫。

垂经留教五千卷，迷人看著转迷途。凡夫贪爱将为事，少得曹溪这老卢。
寄怀二十首
赵蕃（宋代）

祝融香火我亡缘，还上江头上水船。
赖得江山旧相识，登临到处一悠然。
春晚言怀寄聪上人
释智圆（宋代）

晚树归禽乱，翛然古院空。
清谈远君子，幽兴寄丝桐。
短发全成雪，残花半逐风。
终期结真侣，归老乱云中。
成都府学释奠
袁说友（宋代）

西风淅淅露漙漙，释菜雍容礼可观。
冠带三千严鹄立，风云九可欲鹏抟。
锦江曾吐胸中凤，泮水新回笔下澜。
拭目诸君快秋捷，胪传高压可人看。
孟冬二之夜吴翁晋孙燕诒过访
邓云霄（明代）

萧疏梧竹里，还似广文官。客至踏纤月，帘开怯晚寒。

篆烟浮烛细，蒲俎引杯乾。何物堪留坐，论诗到建安。
偈颂一百零二首 其五十三
释绍昙（宋代）

顶𩕳机，法空座。不涉思而知，不动步而到，无端入荒草。
扬州慢 癸酉清明后一日作，依白石韵
杨玉衔（清代）

残暝煎愁，嫩寒阁梦，绕屏静数归程。问天涯那处，是柳眼长青。

望红满、甘泉猎火，送春梅雨，难洗蚩兵。痛孤飞、南雁惊弓，魂堕秦城。

古原野烧，正伤心、宿草难青。况鞭石神遥，搴芳客早，那不关情。

几许落花消息，东风紧、燕雀无声。纵罗衾重恋，秋来依旧愁生。
辰阳舟次蒋春岩观察绍宗 其五
黄本骥（清代）

梦里生涯醉里身，眼前多少看花人。但求异植夸侪偶，竟指妖姿诧鬼神。

石尉园林终是假，陶家门户孰能真。何如载向观风舫，少许清芬已出尘。
郡斋水阁闲书·静观
文同（宋代）

十许纹鱼弄水，一双花鸭眠沙。
静观只恐惊去，无语凭栏日斜。
望江亭
陈岩（宋代）

衮衮长江浸落晖，水流不尽觉云移。
登高忽动离骚恨，无奈山川苦要诗。
代书寄襄阳令于去非
赵蕃（宋代）

来往丰城县，寻君总不遭。
如闻漾凫舄，已复用牛刀。
往事多遗迹，边庭简吏曹。
莫由同古访，尚拟见诗豪。
小重山（别情）
赵善扛（宋代）

汲水添瓶恰换花。蜂儿争要采，打窗纱。青春谁与度年华。弦索打，无绪几曾拏。

春思正交加。马蹄声错认，客还家。花笺欲写寄天涯。羞人见，罗袖急忙遮。
西湖杂诗 其一
钱陆灿（清代）

偏安旧是小朝廷，女子军容出上厅。谁遣渡河回铁骑，只今泣井有银瓶。

空山夜雨鹃红血，别殿弦声雀白翎。唤起夷光吊遗事，西陵早已越台青。
江亭写怀
李秉同（明代）

溪头常拟别吟窝，无奈衰残入鬓何。麟凤不来知梦改，莺花为伴觉春多。

水流涧底空鸣瑟，风到松梢自起波。世事浮云古如此，观澜何用五噫歌。
衢州祥符僧堂帐化士
释崇岳（宋代）

满堂蟠蛰卧僧龙，一片闲云下碧空。
舒卷当机元自在，从教蚊蚋弄狂风。
武帝
徐钧（宋代）

休道君王学苦空，要知积善福无穷。
二梁犹僅存遗号，八相与唐同始终。
溪上遇雨二首 其一
崔道融（唐代）

回塘雨脚如缲丝，野禽不起沈鱼飞。耕蓑钓笠取未暇，秋田有望从淋漓。
月夜登吴江垂虹
卫泾（宋代）

平湖万顷天无风，试上垂虹月满空。
豁目直穷烟障外，诸峰浑出有无中。
混同天地纤尘绝，倒影星辰万象雄。
却笑三山游汗漫，恍然身世到蓬宫。
点绛唇·气体冲融
张抡（宋代）

气体冲融，四时长在阳春里。玉田琼蕊。养就灵苗异。堪笑田田，田田田田田。田田田。田田流水。半落苍田田。
大悲寺赐僧古梅
弘历（清代）

游山喜值深秋暖，过寺偶因香界回。云岊钟声还断续，月天阙影自崔嵬。

最欣净室才方丈，恰称禅僧号古梅。设使翠岩重著语，眉毛赢得白皑皑。
紫丁香
杨循吉（明代）

番舶何人得种来，紫尖香蕊果奇哉。春风枝上相思恨，结到秋深尚未开。
项羽二首 其二
朱淑真（宋代）

盖世英雄力拔山，岂知天意在西关。范增可用非能用，徒叹身亡顷刻间。
塞下曲六首
李白（唐代）

五月天山雪，无花只有寒。
笛中闻折柳，春色未曾看。
晓战随金闻，宵眠抱玉鞍。
愿将腰下剑，直为斩楼兰。

天兵下北荒，胡马欲南饮。
横戈从百战，直为衔恩甚。
握雪海上餐，拂沙陇头寝。
何当破月氏，然后方高枕。

骏马似风飙，鸣鞭出渭桥。
弯弓辞汉月，插羽破天骄。
阵解星芒尽，营空海雾消。
功成画麟阁，独有霍嫖姚。

白马黄金塞，云砂绕梦思。
那堪愁苦节，远忆边城儿。
萤飞秋窗满，月度霜闺迟。
摧残梧桐叶，萧飒沙棠枝。
无时独不见，流泪空自知。

塞虏乘秋下，天兵出汉家。
将军分虎竹，战士卧龙沙。
边月随弓影，胡霜拂剑花。
玉关殊未入，少妇莫长嗟。

烽火动沙漠，连照甘泉云。
汉皇按剑起，还召李将军。
兵气天上合，闻声陇底闻。
横行负勇气，一战净妖氛。
公莫舞
邓云霄（明代）

夜寒鬼母哭秋郊，一龙一蛇今更交。莲花光吐双虹碎，谁人拦箾反相背？

汉王已起楚王醉。公莫舞，夜渐阑。亚父亚父不解事，请君试问芒砀山。
次韵朱新仲省宿十首 其九
刘才邵（宋代）

与作先秋蒲，岂若经霜竹。坚脆随所养，古人戒多欲。

年来铅汞鼎，丹火犹未伏。更须形中神，各各司其局。
偈五十三首 其二十九
释克勤（宋代）

棒头取證，撒土撒沙。喝下承当，承虚接响。向上向下，转见颟顸。

说妙谈玄，和泥合水。这一片田地，分付来多时也。

平地欺人，尽大地撮来，如粟米粒大。掉棒打月，佛祖凡圣，拈向一边。

红霞穿碧落，白日绕须弥。
道傍得熟人家
曹彦约（宋代）

旧雨留烟饰短垣，浅沙催水撼衡门。
旗帘动眼新迎客，{禾罢}稏关心故弄孙。
赠夫二首
韦璜（唐代）

不得长相守，青春夭蕣华。
旧游今永已，泉路却为家。

早知离别今人心，悔作从来恩爱深。
黄泉冥寞虽长逝，白日屏帷还重寻。
妄想
刘克庄（宋代）

妄想如冰已尽消，朱颜日向镜中凋。
玉关万里曾投笔，草市三家却负樵。
弱水古来无路到，小山岁晚有人招。
吾庐寂寂何须笑，君看闲僧住退寮。
《绮疏遗恨》之尺
唐寅（明代）

佛说空虚也可量，虚空比恨恨还长；
银花宝钿金星尺，认得纤纤十指香。
送吴子隆节推之官信州五首
陈造（宋代）

共把离杯柳影边，柳枝如线拂归船。
枝枝似恨人轻别，颦不成眠更可怜。
乙巳邵武建宁夜坐书呈诸公
陈普（宋代）

气云汗雨揉黄埃，不是天驱地使来。
莫恃慈亲无杀子，害仁已甚必为灾。
过五郎矶
吴国伦（明代）

黄龙洲前雪浪飞，浪花叠作五郎矶。
小艇纵横截洄洑，张网捕鱼一何速。
造次经过不知险，坐爱山衣绿如染。
闲情沙鸟俱悠悠，万古如斯江汉流。
探梅
杨万里（宋代）

山间幽步不胜奇，政是深夜浅暮时。
一枝梅花开一朵，恼人偏在最高枝。
龚良臣知状二首 其一
周孚（宋代）

不向辛夷树下行，老来无意赋閒情。可能尚似韩夫子，犹有儿曹识姓名。
赠黄羽士
徐集孙（宋代）

闲披鹤氅紫藤冠，带得林泉骨相寒。
落魄一身风雪冷，飘蓬千相水云宽。
素餐洗砚捭诗句，清夜敲钟上醮坛。
准拟学仙仙遇否，何年炼就九还丹。
蝶
释行海（宋代）

三三两两舞春暄，玉翅香须更可怜。
拂草巡花情未定，又随风絮过秋千。
龙图阁待制知亳州事傅公挽词四首 其四
程俱（宋代）

曳杖空成叹，骑箕去莫追。桑阴曾未改，棠茇有馀悲。

笳鼓千山路，龟螭万古碑。登门惭憃陋，何以报深知。
先忠烈王遗迹十二咏 其十 千年木
程敏政（明代）

嘉木何年种，巃嵷护古坟。蛇皮斜溜雨，龙角上排云。

手植传乡土，神游隔世氛。子孙今万派，冠佩日纷纷。
寄李学宪于鳞
谢榛（明代）

西尽三秦胜，拂衣归故林。搜诗惨淡色，远世寂寥心。

坐想古人在，行看秋草深。千年白雪调，谁和郢中音。
宿浮桥
王十朋（宋代）

落日丹丘下，西江十里西。浮桥通古道，逆旅傍清溪。

夜静水声细，晓阴山色迷。吾乡在何处，天远白云低。
又答惠诗并新鳝
韦骧（宋代）

珠玑盈纸将新味，方丈分甘及贱夫。大啜一杯乡思动，却咍张翰只思鲈。
秋日感怀
祖无择（宋代）

多病多愁客，新秋百感生。
异乡违土性，孤宦见人情。
案厌留灯读，田思带雨耕。
不堪临晓镜，潘鬓二毛成。
杂咏一百首·剧孟
刘克庄（宋代）

向令从七国，是自列陪臣。
太尉空称赏，非知剧孟人。
游石瓮寺
黄庶（宋代）

飞泉自有迎客意，声到山前入人耳。
泉声引行不知疲，石路硗确折屐齿。
长安睫满车马尘，林岩夜夜来梦寐。
云烟郊原铺古图，心眼开快明如洗。
渭流屈曲成大篆，书破野色为绿纸。
丘墟沉吟古兴废，秋风正入红树起。
折碑断垣卧荆棘，意思纷乱不可理。
穷幽更下苍崖根，把酒坐听潺湲醉。
山花似欲劝苦饮，时散清香入人鼻。
奔走恨不身长游，喜写姓名藏薜荔。
莆阳郡斋观物有感 其五
岳正（明代）

蚍蜉来往自行行，借问何因有底忙。试把糠秕闲撒着，纷然争取穴中藏。
再次韵寄子由
黄庭坚（宋代）

想见苏耽携手僊，青山桑柘冒寒烟。
骐驎堕地思千里，虎豹憎人上九天。
风雨极知鸡自晓，雪霜宁与菌争年。
何时确论倾樽酒，医得儒生自圣颠。
闻莫尚书周侍郎已自鄂州过江入汉上
叶梦得（宋代）

再见狂胡力请平，将军无事罢屯营。传军已割淮壖地，牙帐仍收鄂渚兵。

胜日身犹堪杖策，衰年耳自厌鸣钲。角巾初了东归约，安用区区岘首名。
南明山宝相寺十五题 其十 齐相书堂
释显忠（宋代）

异代终难问，遗名不可穷。山中丞相去，林下学堂空。

映雪功休比，冲天志莫同。故基兰蕙满，犹自起华风。
嬉春体 其五
杨维桢（元代）

杨子休官日日閒，桐江新棹酒船还。叮咛旧客兼新客，漫浪南山与北山。

好怀急就一斗饮，佳人能作五弦弹。君看此地经游辇，彷佛春风梦未残。
偈颂十三首
释智遇（宋代）

葱岭不见宋云，全身岂在熊耳。
石火电光殊莫拟，双檮堂上再相逢。
究竟何曾缺两齿，雪际传心，
筛灰厌鬼，后代儿孙谁来。
你粗羹淡饭当殷勤，四海香风从此起。
祝张盐宪二首 其二
陈恭尹（清代）

南天鸿雁俨成行，东土篱花亦渐黄。英岁未须论献寿，清秋唯报好飞觞。

小山招隐虚文藻，大雅维风属庙廊。为问荆州张相国，部民谁是孟襄阳。
襄樊书感
郭浚（明代）

太平未复此陵迟，楚客临流极望悲。山雨后收羊叔泪，水云先谒米公祠。

一围草树迷孤馆，四野蒿莱没断陂。我爱暮帆风色冷，满城镫火渡江时。
秋日过玄武湖
周光镐（明代）

极目澄空际，天高水曲秋。残霞波上断，夕照雨中收。

景以图书秘，天疑阆苑浮。何言羁物役，一似泛沧洲。
寄怀乾岳年兄 其一
周顺昌（明代）

一到都门岁几更，天南天北不胜情。秦关戎马闻时急，闽海风涛见欲惊。

意气独留三尺剑，梦魂尝到百楼城。浮云显晦非吾事，何日重申松柏盟。
同景辅登楼约集少陵句
曹彦约（宋代）

徐步移斑杖，登临意惘然。
云霄遗暑湿，楼阁倚山巅。
薄劣惭真隐，虚空不离禅。
我生无倚著，自有一山川。
游龙门香山寺
蔡襄（宋代）

彩阁萦林转，苍崖隔水开。
龛明千像日，波起一滩雷。
绿浅春前草，香余腊后梅。
背人惊鹭去，将雨好风来。
风气随衣袂，岚光入酒杯。
清游知不屡，欲下更徘徊。
张世杰第四十二
文天祥（宋代）

长风驾高浪，偃蹇龙虎姿。
萧条犹在否，寒日出雾迟。
采菱曲
徐勉（南北朝）

相携及嘉月，
采菱度北渚。
微风吹棹歌，
日暮相容与。
采采不能归，
望望方延伫。
倘逢遗佩人，
预以心相许。
陪师厚游百花洲盘礴范文正祠下道羊昙哭谢安
黄庭坚（宋代）

忆在昭陵日，倾心用老成。
功归仁祖庙，正得一书生。
送张无梦归天台
姜屿（宋代）

鲲鹏运海涯，岂复顾泥沙。
龙虎常为畜，干坤不定家。
玉泉生白石，紫府种黄芽。
此境人难到，归程自有槎。
偈颂六十七首
释原妙（宋代）

参禅须是铁汉，著手心头便判。
只如雪覆千山，孤峰不白，
作麽生判。上元定是正月半。
赋得泮宫丹桂贺龙录事元同登第归
周巽（元代）

泮宫有丹桂，千载留芬芳。长沐圣人泽，玉阶秋露凉。

客从广寒来，满袖携天香。中庭坐明月，折华荐瑶觞。

嫦娥顾之笑，赠以紫锦裳。飘飘凌丹阙，鸾鹤相翱翔。
曾内相以绝句诗还予诗卷和其韵五首 其四
洪刍（宋代）

李膺此世龙门坂，得士初非一目罗。牛铎黄钟或同调，岂无宫徵配鸾和。
空情
叶元阶（清代）

常恐情来强自禁，薄团寂坐不闻音。养成琐子玲珑骨，参到莲花自在心。

尚恨幡轻风易动，谁言湍激石终沈。空王枉说空诸相，费尽檀施遍地金。
发通州
文天祥（宋代）

孤舟渐渐脱长淮，星斗当空月照怀。
今夜分明栖海角，未应便道是天涯。
小憩月华寺问智药眉山两公遗迹
曾丰（宋代）

韶溪经其前，曹溪纬其背。
峥嵘两溪间，月华得吾爱。
开山不知谁，立屋已忘代。
寺碑兵火余，断石犹未废。
始淂智药公，与法作无碍。
梁题烟煤中，残墨犹未败。
始得眉山公，与寺为不坏。
余诗谩赘疣，满壁空癣疥。
我生迟百年，生与眉山背。
鸟为娇人声，山作傲物态。
老大堂头僧，曾受智药戒。
试从言下挑，要看急中对。
寺以月华名，中包法妙界。
方当月未生，敢问华安在。
得月而忘华，堂头大机械。
更和月也忘，始出机械外。
浮名
丘葵（宋代）

不起浮名想，都缘耐寂寥。
小齐坐听雨，野渡立看潮。
岁月吟边过，忧愁醉裹消。
早知书分浅，悔不学渔樵。
行路难 其二
薛蕙（明代）

我歌行路难，什百之端歌一端。丈夫委质事天子，岂谓当由左右始。

九重邃远壅蔽多，疏贱孤臣竟谁恃。君不见贾谊上书谈世务，汉皇欣然绛灌怒。

秪言旦暮即公卿，一麾却作长沙傅。又不见董生硁硁守廉直，儒者安知丞相力。

白头不得里中卧，远徙胶西骄主国。二公之事略无异，史策纷纷多此类。

馀风积习传至今，覆辙危机在平地。沛国迂儒不晓事，酷信丘轲泥文字。

往年抗疏撄逆鳞，赐玦归来十二春。岂无高足据要津，未肯低眉干贵人。

贵人方寸九折坂，况我三轮行不远。帝阍无路欲何之，五岳寻仙未应晚。
为朱彦明题画
张宁（明代）

不是玄都种树人，武陵溪上已迷津。少年时节须回首，花落莺啼又暮春。
幽事绝句
陆游（宋代）

矮纸来吴下，长毫出宛陵。
自书霜夜句，持寄剡中僧。
秋夜怀见吾
筠隐遂（明代）

立深苔履迹，夜已半秋声。
当此影孤候，能禁思独生？灯骄萤火细，月借鹤衣明。
若乃西方住，西方风露清。
浪淘沙
张先（宋代）

肠断送韶华。为惜杨花。雪球摇曳逐风斜。容易著人容易去，飞过谁家。

聚散苦咨嗟。无计留他。行人洒泪滴流霞。今日画堂歌舞地，明日天涯。
沂州客店遇同乡友人
黄与坚（清代）

江郭萧条尚苦兵，讶君北走得班荆。地悬淮海艰消息，人历冰班倍老成。

同话寂寥皆逆旅，两经离乱即馀生。故园风物那堪问，但说梅花已系情。
幽愤 其三
袁昶（清代）

泰伯为让王，采药适蛮乡。开国称至德，周道日以昌。

礼烈贝勒长，让位有耿光。奉曼珠应身，神武天称扬。

故鞭苔四裔，探筴卜世长。不敢先天下，老子三宝章。

何尤扫氛祲，枉矢贯天狼。天眷有让德，艮维降之祥。

三陵望郁葱，佳气方未央。柹附誓翊戴，巩卫于苞桑。

齐心奉圣主，长御万年觞。兵气繇政秕，乱萌繇志荒。

叛氓治昌披，胡兵惩陆梁。立国自有本，济时岂无方。

尼父曰正名，圣者道其常。立石与僵柳，先诛眭议郎。
辛未1931岁旦书感
施明德（清代）

历尽山河吃尽酸，韶华空度月初团。
依人彻夜当牛喘，伏枥多年效蛰蟠。
岁晚祭诗追贾岛，春寒问卜忆袁安。
神仙赐偈期三纪，素志方酬壮大观。
方务德侍郎挽词二首
韩元吉（宋代）

上圣询黄发，清时慨莫留。
居中二千古，典外十三州。
禁闼多闳议，筹帏裕远猷。
交新半天下，注海泪空流。
西湖独行
刘攽（宋代）

画桥朱阁水东西，柳带花梢耸复低。欲上扁舟还借问，此中时有晋人迷。
颂古
释道颜（宋代）

一念不起须弥山，翻著襴衫退步看。
直上拄天下拄地，言前荐得也顢頇。
句
丁谓（宋代）

楚子梦云铃阁密，郢人歌雪射堂开。
次韵长卿仍招为桐下之游
丘葵（宋代）

老怀原寂寞，非子竟谁货。
去矣无多日，缅然相与情。
云山留共往，风雪渺孤征。
更解同行否，无为岁暮惊。
句
陶弼（宋代）

兵堪渡海将军老，史不占天处士间。
秋怀 其五
丘逢甲（清代）

暂息边烽强自宽，出门西笑说长安。金缯商保太平局，冰炭磨长清要官。

南峤流移伤百越，东藩沦陷痛三韩。驱车欲去仍留滞，风雪关河怯早寒。
江亭晚眺
王安石（宋代）

日下崦嵫外，秋生沆砀间。
清江无限好，白鸟不胜闲。
雨过云收岭，天空月上湾。
归鞍侵调角，回首六朝山。
广西春教致语口号
洪适（宋代）

元戎堂上有奇兵，楼堞旌旗未易名。光接二星瞻使节，令行八桂畅军声。

指挥已定熊罴肃，什伍才分鹅鹳成。威烈远超铜柱外，雕题交趾尽魂惊。
和春深二十首 其八
白居易（唐代）

何处春深好，春深御史家。絮萦骢马尾，蝶绕绣衣花。

破柱行持斧，埋轮立驻车。入班遥认得，鱼贯一行斜。
宿香山寺酬广陵牛相公见寄
白居易（唐代）

手札八行诗一篇，无由相见但依然。君匡圣主方行道，

我事空王正坐禅。支许徒思游白月，夔龙未放下青天。

应须且为苍生住，犹去悬车十四年。
桃源
李白（唐代）

露暗烟浓草色新，一翻流水满溪春。
可怜渔歌父重访，只见桃花不见人。
至信阳宿萧安抚寨萧虏蔡将去岁陷信阳者
薛季宣（宋代）

左角语争战，南柯闻大奔。胡为控弦去，犹有覆车存。

行客应贪路，边城不闭门。夜眠思往旧，空泪湿床痕。
读史
卢楠（明代）

孔明昔未遇，㷀然守幽独。蓬蒿深没人，高风满山谷。

时来乘云龙，天人播芳馥。三分割梁益，伯王气始肃。

斯人已云亡，千秋仰光躅。感此伤我怀，临风一痛哭。
定叟弟生朝遣诗为寿
张栻（宋代）

我昔在严城，惟子桂林思。
旧游复更践，相望仍今兹。
行止不可期，会合何参差。
况乃近重九，清杯忆同持。
想子抚初度，难忘蓼莪诗。
而我独东向，殷勤颂期颐。
祝子以爱身，永佩过庭规。
勉子事远业，昔贤以为师。
安车按节度，中道行逶迤。
他年老兄弟，鹤发仍庞眉。
岁晚话平生，期以无愧辞。
及此良未易，兢兢原同之。
七言 其一○三
吕岩（唐代）

四海皆忙几个闲，时人口内说尘缘。知君有道来山上，何似无名住世间。

十二楼台藏秘诀，五千言内隐玄关。方知鼎贮神仙药，乞取刀圭一粒看。
云门山图
王冕（元代）

十年不到云门寺，忽见若耶溪上山。
落叶不随流水去，长松只在白云间。
当年王谢已寂寞，终古林泉更往还。
所喜二灵多道气，扶藜时复叩紫关。
临江仙 寿尹留守
程文海（元代）

六月泺阳天似水，月弓初上新弦。一篇来寿我同年。帝京贤牧守，人世妙神仙。年甲偶同人却别，我今早已华颠。羡君福禄正如川。印章金磊磊，阶树玉娟娟。
白石湖光
那天章（明代）

湖波荡漾砥中流，夹岸渔蓑弄小舟。鸥鹭忘机沙渚立，烟霞落影汉光浮。

横桥一带朝虹驾，泉石双关暮景收。马首东游方倦赏，前村杯酒乐相酬。
寄国清光长老兼示诸衲子 其一
释怀深（宋代）

寒拾长谈苦口禅，无人领解许多年。如今拽转家风也，好把泥牛痛下鞭。
九日陪
王十朋（宋代）

鄂渚逢重九，登高客魂黯。白菊泛壶觞，青山满栏槛。

诗随眼界添，酒逐年华减。回头望楚东，半雨花思范。
呈郡寮 其一
杨灏（宋代）

道院由来不浪传，两衙封印日萧然。绝无争讼烦刑禁，赢得工夫弄简编。
子陵滩 其二
严粲（宋代）

一榻从容话岁寒，相忘共作布衣看。云台诸子成何事，万古清风一钓竿。
饮月
傅大询（宋代）

酒满金樽月满轮，月沈轮影在金樽。更深坐久诗喉渴，一举金樽和月吞。
越州观察使差人问师以禅住持依律住持师以偈答
灵默（唐代）

寂寂不持律，滔滔不坐禅。酽茶两三椀，意在钁头边。
寄怀何友竹师步来韵
梁兆奇（明代）

双鱼急寄海门秋，每诵新诗重我愁。世路百年孤愤赋，烟波六我五湖舟。

芹池桃李春常在，庾岭云霓暮不收。试问玲珑岩上我，清辉曾续几人游。
托黄岩转致区区于金陵孔易内翰诸公
陈献章（明代）

去年杯酒喜遭逢，却忆金陵是梦中。白首可能离海上，黄岩该梦谢江东。

草亭人去千山月，来鹤诗成万古风。两地寄书慵似我，江南八月有征鸿。
题金陵杂兴诗后十八首
李琏（宋代）

江水无情碧草春，北朝留住老词臣。
子规啼上青枫树，为尔离乡去国人。
答小隐闻野处开尊
洪适（宋代）

遗我双鱼集棣华，尚疑信马误随车。丝声自是不如肉，酒薄须知大胜茶。

翠袖明朝看倚竹，兰灯昨夜报开花。饮阑同步曾台月，古堞危亭见绮霞。
次韵见赠简吴夫人
朱淑真（宋代）

南北常嗟见未因，停舟今喜笑谈亲。
张姬淑德同冰玉，李白高吟泣么神。
和管幸听鸣凤侣，滥竽还愧赏音人。
佳篇奖拂还过实，班卫声名岂易伦。
戏题赵从善两画轴三首
范成大（宋代）

无笑无言两断魂，一杯谁为暖霜寒。
情知别有真真在，试与千呼万唤看。
苍鹰图
陆深（明代）

苍鹰瞥地风萧萧，狐耶兔耶狂欲跳。老拳未放轻一攫，侧目政尔愁双翘。

天空秋老关塞晚，落日孤林万山远。览图令人气满膺，荆榛匝地移兰畹。

林生五岭太平人，何事落笔心先嗔。忠贞立朝奸佞惧，貔虎负壑山林春。

锦衣周君人中杰，意气要与图争烈。封侯万里看下鞲，一洒平芜遍毛血。
东屯庄监秤六言三首
刘学箕（宋代）

割尽黄云万顷，春成玉粒千苍□。
出甑香粳满舍，厌糟新酒盈堈。
田家惭愧时熟，官赋催徵可偿。
次韵仇仁近用韵见示五首
方回（元代）

褒衣全觉近人轻，击柝鸣鼙满万城。
士气欲如枯草死，文声未见蛰雷惊。
绛侯岂识长沙傅，秦宓能非棘子成。
当复夜窗抱吟膝，百年长与一灯盟。
锦照堂
林淳（宋代）

溪西受日云山丽，乞与溪东作锦屏。好把生绢写归去，光华清昼烂门庭。
送贾讷倅眉
苏轼（宋代）

老翁山下玉渊回，手植青松三万栽。
父老得书知我在，小轩临万为君开。
试看一一龙蛇活，更听萧萧风雨哀。
便与甘棠同不剪，苍髯白甲待归来。
翡翠
唐彦谦（唐代）

莎草江汀漫晚潮，翠华香扑水光遥。

玉楼春暖笙歌夜，妆点花钿上舞翘。
姑熟溪 其二
沈括（宋代）

豹堂春水绿泱涣，谢市云深柳线长。睡熟不知潮信过，船头晚雨打菰蒋。
题宠光潜德卷
谢与思（明代）

白鹄仙人去不回，可怜风木系深哀。过门有客怜高德，住世无深惜妙才。

石瑞已誇麟种在，亟黄遥向凤池来。焚灰巳黯松楸上，别有馀光照夜台。
题沈克全鹤沙八咏 其五 东庄春雨
谢晋（明代）

春雨濡膏泽，东庄足一犁。农歌听渐窅，烟树望中迷。
雾猎
弘历（清代）

碛山作雾亦太奇，白绵青嶂纷高低。依微回薄幻晴晦，窈郁散漫迷东西。

蒙古惯见不介意，依然塞甸陈猎骑。林中即鹿有虞人，吾亦因之射生试。

风来雾散岚岭清，偏伍不乱鱼贯行。据鞍大笑有如是，区区何数刘雄鸣，即事从觇奉上诚。
寄题天台国清寺齐梁体
皮日休（唐代）

十里松门国清路，饭猿台上菩提树。

怪来烟雨落晴天，元是海风吹瀑布。
春光叹
熊禾（元代）

平生不喜桃李春，懒随年少争芳新。
堂前酌我金叵罗，春衫密缝恣其仁。
出郊相逢好朋伴，赠我殽羞荐歌管。
等闲对客难为劝，强作春妍趁游衍。
人言洛阳富春光，我来看花如醉狂。
蚩堤欲決值连雨，着鞭跨马空自忙。
天津一声来杜宇，东君冉冉归何处。
春会有归归太早，忍见红荒在尘土。
归来山中自闭门，落花片片余空山。
今春只向风雨过，伤春怀抱将谁言。
武陵风景四时好，扁舟径问桃源叟。
春来春去总不知，赏心一付寻芳友。
送立斋入闽哭久轩
王柏（宋代）

双溪秋气深，送子临古道。
古道如掌平，四顾行人少。
行行复行行，何日度南峤。
故人今已矣，未必死非好。
世事浩无涯，愁云黯江表。
岝崿山寺
韩淲（宋代）

振衣岝崿山头寺，烟抹平林眼欲迷。我老不知身到此，依依浑似武陵溪。
醉乡六言二首
刘克庄（宋代）

戒饬长须赤脚，客来洒扫送迎。
莫言老子晏起，但道先生宿酲。
寄清凉和上人二首之一
贺铸（宋代）

吾家无担石之储，朝四暮三如有余。
北岳官粮饱妻子，南朝僧寺寓图书。
迎船春色情亲我，坌马京尘笑谢渠。
莫作江东步兵待，翻然端不为鲈鱼。
老而健贫而诗自志其喜八首
方回（元代）

才具虽无用，襟期亦未非。
良难营脱粟，谁肯质深衣。
为士当知耻，观人不相肥。
还家缺车马，犹解步如飞。
会居易斋分韵
李廌（宋代）

君子何乐胥，清夜以文会。
篇章各纷拏，锦组贯珠贝。
高谭生清风，石齿漱湍濑。
安得楼兰肉，充庖余炙脍。
十六观经颂·势至观第十一
释遵式（宋代）

次观势至菩萨身，量等观音无有异。
但于肉髻宝缾中，盛众光明现佛事。
苑里年节竹枝词 其四
蔡见先（清代）

鞭丝钗影夕阳村，祭扫归来旧事论。不踏青青原上草，寿公祠里共招魂。
雪过渔亭
方峨（清代）

村市溪头雪里经，人烟寒处认邮亭。沿流竹艇排银汉，劈面云峰插玉屏。

秀绝山川浑一色，空怜鱼罶见三星。寻梅放鹤饶幽赏，争似兵厨醉不醒。
送张刑曹奉使恤刑
沈鍊（明代）

汉庭鸿藻属邹枚，丹笔还教握宪台。却见洛阳乘传出，何如博望泛槎回。

城边候气知流昴，马上题诗问弃灰。若遣河东多覆奏，挥毫更展掞天才。
独游东园
张耒（宋代）

清晓步东园，独游怅无侣。
菰蒲绿已深，鹅戏春塘雨。
取酒就花倾，隔林邀客语。
归来春兴阑，睡起日停午。
吊厓次邓念斋韵兼呈何善山大尹诸君
湛若水（明代）

负帝元臣已赴波，天时人事奈之何。江边奇石阅时旧，厓下悲风感客多。

万古精忠悬日月，中华大道自江河。诸君剩有纲常意，俎豆重开剪薜萝。
海门残照图
章甫（宋代）

斜日淡笼吴楚，暮烟欲闭金焦。
未暇乘桴浮海，那船曾趁春潮。
什邡道中
文同（宋代）

驱马下遥川，残阳促晚鞭。
高林夹广道，乱水入平田。
村落晴如画，桑林昼起烟。
飞鸿正南下，归意满云边。
秋兴八首追和杜老
王之道（宋代）

辘轳世态一枰棋，销得秋来宋玉悲。
舒啸可无元亮意，哦诗如见少陵时。
江湖於我还萧散，田舍从他笑重迟。
异域故人今在否，青灯牢落夜相思。
柳梢青·湖岸千峰
曹冠（宋代）

湖岸千峰。嵌岩隐映，绿竹青松。古寺东西，楼台上下，烟雾溟濛。波光万顷溶溶。人面与、荷花共红。拨棹归欤，一天明月，十里香风。
送陈楚宾赴泗州学正
贝琼（元代）

舟行入淮泗，初上广文官。地接中州近，天连大野宽。

清时先俎豆，异俗尽衣冠。暂别蓬莱阙，无惭苜蓿盘。
题海昌徐垣云柯乡思亲图
郑孝胥（清代）

奋身赴清流，以策全儿女。儿老苦思亲，亲亡才廿许。

孰能减己龄，持以寿阿母。不惮伤君心，少孤自哀楚。
藏之和予虾蟆短调再作之因以策事
洪刍（宋代）

虾蟆何为者，痱磊盎于背。人言怀土虫，弃去俄复在。

昔有系青缯，酉阳志其怪。尝观三物图，副以蝍蛆带。

相持莫先动，含毒相屠脍。端欲兄龟龙，未肯弟孔翠。

俳语解人颐，子阳妄尊大。慎勿离窟穴，旁午元五辈。

东行犯日忌，束缚非其罪。倘有切玉刀，甘心脂鼎鼐。

平生不下箸，实惮背脊疥。何必食马肝，前修有明戒。

愿君勿嘲诮，微命其可贷。
逍遥咏
宋太宗（宋代）

何处堪依仗，经心便皱眉。
世情多诡诈，业重信愚痴。
取次招他谤，违非不自知。
貌恭无德行，祸福在修持。
满江红
吴泳（宋代）

嘉定甲申之秋，七月良夜，梦归家山，过鹤林之下。见老鹤翩跹，家西南来，方瞳而朱顶，玉立而长身，其色内白，其气孔神，殆类有道者、既寤，作而曰：“岂洁庵老仙诞日之祥耶？”遂书此梦，演成满江红一阕，为斯文寿。

梦绕家山，曾访问、鹤林遗迹。见老鹤、翩跹飞下，方瞳如漆。蕙帐香消形色静，玉笙吹彻丰神逸。梦醒来、忽记鹤归时，翁生日。

南陌杖，东山屐。红楼酒，青霄笛。料中梁何似，涪江今夕。君水见洛阳耆英会，花前雅放时闲适。独北都、留守未归来，七十一。
宣窑脂粉合子 其二
全祖望（清代）

太平天子富共球，陶正承恩供奉周。汝定官奇斋下拜，残膏曾涨潞河流。
游潓泉示泉上学者
元结（唐代）

顾吾漫浪久，不欲有所拘。每到潓泉上，情性可安舒。

草堂在山曲，澄澜涵阶除。松竹阴幽径，清源涌坐隅。

筑塘列圃畦，引流灌时蔬。复在郊郭外，正堪静者居。

惬心则自适，喜尚人或殊。此中若可安，不服铜虎符。
寄元叔 其二
李正民（宋代）

海上欣逢梅柳新，旅怀悽惨倍伤春。飘浮正类河中木，聚散还同陌上尘。

终拟文章为世用，未应富贵后时人。登临况有新诗句，满箧珠玑岂患贫。
枯藤
张梦龙（清代）

荒园有枯藤，岁久根亦朽。土润斑斓杂荆棘，网丝断续伤尘垢。

当时青葱蔽云日，虬怒龙蟠复何有。乃知荣达出夤缘，时过势孤难自守。

岂无甘瓜佐盘馈，亦有蒲萄足补酒。所生所出皆见用，老废空令习粗丑。

雪凌霜欺曾几时，中心已死谁能持。君不见亭亭骨立摩云树，万岁千秋犹得支。
陈僧智永归田赋帖赞
岳珂（宋代）

平子作赋，六一著录。
前乎一千年，既传于草堂之手。
后乎四百载。仍托以稗官之目。
衡制永述。修题珂续。
桂隐纪咏四十八首 其三十 摘霞亭
张镃（宋代）

一片吹来锦，人言是杏花。倚栏堪把玩，胜似日边霞。
九月晦日西南陂再泛二首 其一
李梦阳（明代）

水国穷秋霁更寒，渚宫重宴菊犹残。閒身欲住张融舸，短发羞欹杜甫冠。

日映楼台天上过，风恬鱼鸟镜中看。缘池莫恋团圞竹，即拟枚乘赋不难。
贵妃阁春帖子
许应龙（宋代）

木德新回律，琼壶暖不冰。
举头闻鹊喜，翔舞下觚棱。
谢别观察夫人
许飞云（清代）

自怜生薄命，荆布一蛾眉。何意云天谊，深承礼数知。

别时增缱绻，归日更支离。回首秦淮水，悠悠寄梦思。
季百般已亥大雨
文同（宋代）

黑云堆空天地昏，风势猛恶山岳揿。
怪电烧爇嗔霆喧，鲸海起立星汉翻。
玉竿银索倾瓶盆，谊威怒力凌乾坤。
川陆浩渺同一源，泛滥直欲浮高原。
涧谷汹涌龙蛇奔，沟渠溪壑相吐吞。
土肉刮尽惟骨存，漂荡秋稼无一根。
天生烝民主仁恩，覆露养育生理蕃。
谁持害錀开祸门，绝灭黍豆灾元元。
无路能去陈九阍，此事是非安可论。
宫词 其九十一
赵佶（宋代）

对御分排紫锦班，内家新样挽云鬟。中官宣试霓裳舞，红袖翩翩飞燕般。
赠李纲
释宗本（宋代）

青共立，米去皮。此时节，甚光辉。
忆朱氏西涧 其一
叶梦得（宋代）

涧下流泉涧上松，清阴尽处有层峰。应知六月冰壶外，未许人间得暂逢。
咏雪
曾巩（宋代）

严严层冰塞川泽，汹汹北风鸣木石。
黄云半夜满千里，大雪平明深一尺。
两仪混合去纤间，万类韬藏绝尘迹。
蛟龙岌起抱峦冈，江海横奔控阡陌。
野林缥缈苦难状，庭树鲜妍疑可摘。
开门更觉山市静，散帙偏宜纸窗白。
精光荡射遍岩谷，气象峥嵘见松柏。
少年登望就台观，壮士衡凌向砂碛。
饥鼯嗥卧伏牙爪，猎隼飞拿矜羽翮。
茅檐客聚满幽缶，桑径人行没双屐。
高堂暖热厌罗绮，环堵萧条尚絺綌。
何当仰见白日照，坐看先从沙际释。
渐涵沟畎兆丰富，洗濯闾阎消瘴疫。
便乘东北生气起，自驾疲牛理硗塉。
留别东郡诸僚友
司马光（宋代）

白璧紫金为世宝，贤愚知贵莫能名。
庙堂祭器杯盘物，随处得这光彩生。
【中吕】普天乐　洞庭秋月（潇湘八景）
鲜于必仁（元代）

水无痕，秋无际。光涵，影浸玻璃。龙嘶贝阙珠，兔走蟾宫桂。万顷沧
波浮天地，烂银盘寒褪云衣。洞箫谩吹，篷窗静倚，良夜何其。　烟寺晚钟
树藏山，山藏寺。藤荫杳昔，云影差差。疏钟送落晖，倦鸟催归翅。一抹烟
岚寒光渍，问胡僧月下何之？逐朝夜时，扶筇到此，散步寻诗。　江天暮雪
晚天昏，寒江暗。雪花<黑奄>々，云叶毵毵。渔翁倦欲归，久客愁多憾。浩
浩汀洲船着缆，玉蓑衣不换青衫。闲情饱，高眠醉酣，世事休参。　潇湘夜雨
白洲，黄芦岸。密云堆冷，乱雨飞寒。渔人罢钓归，客子推篷看。浊浪排
空孤灯灿，想鼋鼍出没其间。魂消闷颜，愁舒倦眼，何处家山？　平沙落雁
稻粱收，菰莆秀。山光凝暮，江影涵秋。潮平远水宽，天阔孤帆瘦。雁阵惊
寒埋云岫，下长空飞满沧洲。西风渡头，斜阳岸口，不尽诗愁。　远浦帆归
水云乡，烟波荡。平洲古岸，远树孤庄。轻帆走蜃风，柔橹闲鲸浪。隐隐牙
樯如屏障。了吾生占断渔邦。船头酒香，盘中蟹黄，烂醉何妨。　山市晴岚
似屏围，如图画。依依村市，簇簇人家。小桥流水间，古木疏烟下。雾敛晴
峰铜钲挂，闹腥风争买鱼虾。尘飞乱沙，云开断霞，网晒枯槎。　渔村落照
楚云寒，湘天暮。斜阳影里，几个渔夫。柴门红树村，钓艇青山渡。惊起沙
鸥飞无数，倒晴光金缕扶疏。鱼穿短蒲，酒盈小壶，饮尽重沽。
和答吴廷晖（二首）
史鉴（明代）

一春多雨更多风，犹有残花茂草中。
纵使君来不堪赏，冷香和露泣微红。
句
厉文翁（宋代）

暮云春雪江南北，回首人生叹路歧。
上水道中闻莺
释宝昙（宋代）

人间七月火云升，碧树黄鹂亦可人。哑咤一声行道外，不知身在故园春。
颂古四十首 其二十四
释守珣（宋代）

连天野火了无涯，起处犹来辨作家。眼里瞳人双翳尽，面前遍界绝空华。

道吾老，也堪誇。汲水僧归林下寺，待船人立渡头沙。
元夕大风雨
范成大（宋代）

河倾海立夜翻盆，不独妨灯更损春。
冻涩笙簧犹可耐，滴皴梅颊势须嗔。
寄凤凰山张居士
郭祥正（宋代）

闻君深隐凤凰山，池水相通竹石间。一念报亲长不断，六经传子胜空閒。

青猿摘果啼兼啸，白鸟穿云去复还。自愧尘埃行老矣，何时载酒伴酡颜。
自船庄过化城留宿翌旦炷香宣石桥卯塔
程公许（宋代）

路欲转前岭，僧邀宿化城。饭抄青䭀软，茶瀹乳花轻。

岚雨侵衣润，松风入夜清。瓣香宣老塔，坐待日华生。
和李大夫西山祈雨，因感张曲江故事十韵
权德舆（唐代）

亚相冠貂蝉，分忧统十联。火星当永日，云汉倬炎天。

斋祷期灵贶，精诚契昔贤。中宵出驺驭，清夜旅牲牷。

触日看初起，随车应物先。雷音生绝巘，雨足晦平阡。

潇洒四冥合，空濛万顷连。歌谣喧泽国，稼穑遍原田。

故事三台盛，新文六义全。作霖应自此，天下待丰年。
送僧还东嘉
林逋（宋代）

中林昨夜待微月，因想谢公池上楼。
何意师言石门路，一瓶还自上归舟。
句
王操（宋代）

马摇金勒嘶村墅，人抢花毬落野田。
偈二首
释证悟（宋代）

东坡居士太饶舌，声色关中欲透身。
溪若是声山是色，无山无水好愁人。
照水梅
杨公远（宋代）

梢横鹤膝小池东，几点疎花冷淡中。
自是蓝妆匀未了，故抬粉面对青铜。
鱼皮
毛士钊（清代）

斑文浮点点，一片认鱼皮。冒鼓声鞺鞳，藏弓服陆离。

蒸成鳞已脱，剔去骨无遗。至味都包裹，真堪佐酒卮。
闰九月晦日登舟二首 其一
宋祁（宋代）

淮平舟未进，远绪怅依依。勿谓王孙怨，先如春草归。
五月菊
陈克（宋代）

黄菊有本性，霜馀见幽茂。名缁喻般若，太史谨占候。
和朱少府苦雨
宋祁（宋代）

滞淹连春晦，层阴接夜分。
骁壶惟发电，愁栋但生云。
里突居无爨，官蛙坐厌闻。
遥知霖唱罢，客思转相纷。
白鹭亭
方岳（宋代）

荻花芦叶老风烟，独上秋城思渺然。
白鹭不知如许事，赤乌又渺几何年。
六朝往事秦淮水，一笛晚风江浦船。
我辈人今竟谁是，只堪渔艇夕阳边。
寄德裕县丞
邓肃（宋代）

世人龊龊例卑嘶，枪榆不识南冥飞。
邂逅逢公能可意，笑呼文举作群儿。
扁舟十日系杨柳，未忍愤然夸疾走。
官长虽嗔渠不闻，且觅吾徒绝诗酒。
笑谈便觉无樊笼，胜景况复烦天公。
眼前突兀万银屋，河伯欲以山为宫。
期公定非哙等伍，爱公高气塞寰宇。
此行要须上九天，利磨干将斩张禹。
次韵孔宪重九出巡未回
赵抃（宋代）

东望迢迢百尺台，清风徒念故人来。幸空讼缿澄心坐，喜得诗筒盥手开。

不觉登高佳节到，未期行旆几时回。尧山虽与民同乐，阻共车公把酒杯。
满庭芳 文登张公邵公要起玉花社
王哲（金朝）

王哲身留，玉花社举，此因都为张侯。迤而邵氏，庵舍不能修。后张人人猛悟，兔儿起、抛甚＊＊。还知否，断弦无续，覆水定难收。休休。各处分，我虽眷恋，诚没回头。愿诸公心内，念忆同流。别意离?已动，金莲子、光满西州。当归去，□文胜景，不复再重游。
点绛唇
陈景沂（唐代）

今古凡花，词人尚作词称庆。紫薇名盛。似得花之圣。

为底时人，薇曲稀流咏。花端正。花无郎病，病亦归之命。
爱妾换马
庾肩吾（南北朝）

渥水出腾驹，湘川实应图。来从西北道，去逐东南隅。

琴声悲玉匣，山路泣蘼芜。似鹿将含笑，千金会不俱。
春雪
梅尧臣（宋代）

腊前望盈尺，奸缩不应乞。
万物及向荣，而反事凝凓。
与雨暗争能，不念伤彼茁。
虽然便消释，终是乖气律。
新阳岂惮沮，暴柳未为屈。
随风势更巧，著树媚且密。
谁将背时弃，乃欲逞果必。
摧花自作花，旋积旋已失。
上天施命令，冬春不相匹。
生物与死物，其道安可壹。
呜呼此飞雪，何为在今日。
李时郁，南海人。明世宗嘉靖年间诸生。事见明郭棐、清陈兰芝《岭海名胜记》卷三海珠
李时郁（明代）

双舄凌风海上山，空中楼阁有无间。清秋击鼓冯夷舞，白日弄珠神女还。

淡淡云霞悬宝地，泠泠钟磬出人寰。尘心自觉销来尽，共拟移尊更一扳。
梨花
吕中孚（金朝）

等待清明得得芳，团枝晴雪暖生香。洗妆自有风流态，却笑红深睡海棠。
沁园春（寿徐知院）
李敬则（宋代）

南渡盛时，壬寅之秋，生此伟人。是皇家柱石，端平君子，吾儒宗是，意一先生。自起丹山，晋登紫府，天下欣然望太平。至夷狄，亦慕吾中国，司马声名。

愿君为尧舜之君。举一世民皆尧舜民。羡当年三渐，直声已著，近来四蜀，先虑尤深。事验平凉，眷隆当宁，指日须还公秉钧。愿公寿，以寿吾国脉，以寿斯文。
同伯兄仲兄至惠山观杨叔理所作螭首二首 其二
顾荣章（明代）

我思问字子云亭，生怕中郎倒屣迎。珠吐龙头出龙腹，中藏万斛向天鸣。
晓行
苏泂（宋代）

稚子侵烟语，征夫破晓行。
百为真有数，万物本同生。
扰扰岁月晚，悠悠江海情。
荒鸡叫茅屋，一笑又天明。
梅花三咏
董师谦（宋代）

京洛尘中耿素衣，苍头泠面古须眉。
春风红紫百千变，惟有此花如旧时。
送慧禅人往上江糴麻米
释正觉（宋代）

芦华明月水茫茫，激箭风舟破冷光。
亲到庐陵酬米价，那时开口便相当。
和赵德麟
王铚（宋代）

故国春浓懒纵观，强寻幽境步蹒跚。风酣蕙草清香煖，烟湿杏花红粉寒。

但觉时光自催换，可怜人事几悲酸。百年未必长于梦，虚作邯郸枕上看。
寄主管舅二首 其二
赵蕃（宋代）

甥官楚西南，舅住天尺五。安否候何如，岁月旷如许。

阿兄有书来，报道安舆举。东阁故莫留，西湖要为主。

寥寥和靖君，遗迹堕榛莽。咫尺到梅花，追随怅脩阻。
宴桃源（海棠）
王之道（宋代）

水外漫山桃李。那得个中风味。一种最怜渠，酒著佳人半醉。还似。还似。惊起午窗春睡。
阮阁
黄杞（宋代）

阴阴松竹合，幽鸟傍人啼。
一局枯棋罢，曦轮又欲西。
喻夫阻客
王韫秀（唐代）

楚竹燕歌动画梁，春兰重换舞衣裳。公孙开阁招嘉客，知道浮荣不久长。
送张秀才之长沙
戎昱（唐代）

君向长沙去，长沙仆旧谙。虽之桂岭北，终是阙庭南。

山霭生朝雨，江烟作夕岚。松醪能醉客，慎勿滞湘潭。
贯庄调灯五首 其一 云头
徐搢珊（清代）

满天星斗灿春宵，云影何来入眼摇。想是玉皇出金殿，红云万朵下丹霄。
别舍弟后月夜
白居易（唐代）

悄悄初别夜，去住两盘桓。行子孤灯店，居人明月轩。

平生共贫苦，未必日成欢。及此暂为别，怀抱已忧烦。

况是庭叶尽，复思山路寒。如何为不念，马瘦衣裳单。
寿山
刘敞（宋代）

白隰见层峰，巉岩倚碧空。上多千岁木，下有百年翁。

栎社不材永，东陵非义终。吾闻仁且寿，故在太平中。
次韵和归去来集字十首 其六
李纲（宋代）

寤寐在亲所，得归欣载奔。綵衣犹在笥，素发已垂门。

遣兴诗千首，忘忧酒一樽。归欤理三径，松菊故应存。
古老许惠李北海石室碑以诗促之
黄庭坚（宋代）

往时李北海，翰墨妙天下。
石室苍苔世未知，公独得本今无价。
肉字不肥藏兔锋，郎官壁刊佳处同。
愿公倒箧速持赠，免断银勾输蠹虫。
答湛甘泉
屈群力（明代）

野老何堪太史情，醇醪分注玉壶清。天生我有江湖兴，独自推篷对月倾。
寿少师蹇公
杨荣（明代）

岷峨郁苍苍，巴江浩洋洋。阴阳二气互流荡，精英翕聚生贤良。

忆昔元祚衰，天造正冥昧。公生癸夘冬，适际真元会。

赋此英伟资，天意岂无待。一朝发轫登巍科，凤凰池上承恩波。

彩毫彤管日簪侍，禁密优游荣宠多。先皇首擢为冢宰，天下人物归权衡。

纲维百职肃仪表，调剂四海臻和平。伟哉金石操，挺矣松柏贞。

声名满夷夏，事业垂汗青。四朝历仕荷深眷，两扶红日升霄汉。

经纶邦国运嘉谟，耿耿忠勤不知倦。从容职寅亮，秉轴居庙堂。

元化属参赞，斟酌随低昂。皇穹锡佑在元老，年踰七帙愈康强。

禁城梅玉清香吐，绮席弘开具尊俎。葱葱瑞气满华堂，煜煜斑衣膝前舞。

称觞献寿来群仙，锦袍玉带光相连。共誇天地产良佐，柱石邦家非偶然。

嵩岳昔降神，生彼甫与申。诗人发歌咏，简册犹昭陈。

况今圣皇位宸极，不比周宣更化新。盛世光岳气完厚，鹤发庞眉多缙绅。

仰止岷峨峰，崔嵬彩云里。盼彼巴江流，悠悠去无已。

为公歌此度遐龄，坐阅升平介繁祉。
李哲家怪引谚
佚名（唐代）

一鸡死，一鸡鸣。
西江月（道调宫）
张先（宋代）

泛泛春船载乐，溶溶湖水平桥。高鬟照影翠烟摇。白纻一声云杪。

倦醉天然玉软，弄妆人惜花娇。风情遗恨几时消。不见卢郎年少。
吴江道中
许棐（宋代）

一别吴松二十秋，败荷枯柳总新愁。白头交友凋零尽，赖有寒江几个鸥。
霅溪舟中读唐人诗
吴泳（宋代）

大雅声才息，骚人词竞兴。
语工终离道，味泊只如僧。
霜夜杜荀鹤，秋风张季鹰。
抚编吟魄动，飞雨洒船灯。
数诗
欧阳修（宋代）

一室曾何埽，居闲俗虑平。
二毛经节变，青监不须惊。
三复磨圭戒，深防悔吝生。
四愁宁敢拟，高咏且陶情。
五鼎期君禄，无思死必烹。
六奇还自秘，海宇正休兵。
七日南山雾，彪文幸有成。
八门当鼓翼，凌厉指霄程。
九德方居位，皇猷日月明。
十朋如可问，从此卜嘉亨。
感怀呈庞夷简修撰张幼度应奉 其二
陈孚（元代）

五湖烟浪阔，短棹早归休。有母思臣密，无人问客周。

关河双鬓晚，风雨一灯秋。留取金銮梦，寒汀对白鸥。
寄李悦夫时监成都军资库茶马司檄兼僚属闻近
晁公溯（宋代）

宾筵聊可乐，筦库亦何劳。
近已尸鼠辈，果能清马曹。
晴郊堪挈榼，春事助挥毫。
借问浣花水，只今深几篙。
杂曲歌辞。升平乐
薛能（唐代）

正气绕宫楼，皇居信上游。远冈延圣祚，平地载神州。

会合皆重延，潺湲近八流。中兴岂假问，据此自千秋。

寥泬敞延英，朝班立位横。宣传无草动，拜舞有衣声。

鸳瓦云消湿，虫丝日照明。辛勤自不到，遥见似前生。

处处足欢声，时康岁已深。不同三尺剑，应似五弦琴。

寿笑山犹尽，明嫌日有阴。何当怜一物，亦遣断愁吟。

曙质绝埃氛，彤庭列禁军。圣颜初对日，龙尾竞缘云。

珮响交成韵，帘阴暖带纹。逍遥岂有事，于此咏南薰。

一物周天至，洪纤尽晏然。车书无异俗，甲子并丰年。

奇技皆归朴，征夫亦服田。君王故不有，台鼎合韦弦。

日日听歌谣，区中尽祝尧。虫蝗初不害，夷狄近全销。

史笔唯书瑞，天台绝见祆。因令匹夫志，转欲事清朝。

品物尽昭苏，神功复帝谟。他时应有寿，当代且无虞。

赐历通遐俗，移关入半胡。鹪鹩一何幸，于此寄微躯。

无战复无私，尧时即此时。焚香临极早，待月卷帘迟。

端拱乾坤内，何言黈纩垂。君看圣明验，只此是神龟。

旭日上清穹，明堂坐圣聪。衣裳承瑞气，冠冕盖重瞳。

花木经宵露，旌旗立仗风。何期于此地，见说似仙宫。

五帝三皇主，萧曹魏邴臣。文章惟反朴，戈甲尽生尘。

谏纸应无用，朝纲自有伦。升平不可纪，所见是闲人。
送福唐林氏兄弟
卢琦（元代）

故人伤远别，对酒且淹留。冠盖临溪上，旌旗夹道周。

风霜下残日，鹏鹗起高秋。独有林才子，赠言多远猷。
闻韩无咎下世
陆游（宋代）

书剑飘然去国时，南兰陵郡日题诗。
吴波涨绿迎桃叶，穰烛堆红按柘枝。
故友去为山下土，衰翁何恨鬓边丝。
凭高老泪无挥处，神武衣冠挂已迟。
越中五咏 其二 野望宴集
林槩（宋代）

碧树阴秾曲沼滨，赏心何处乐游频。东吴景物兰亭晚，西洛烟光梓泽春。

香散落梅忘怨笛，绿铺幽草妒芳茵。风云流散苦无定，且学阳池倒载身。
春雪
陈履（明代）

东风拂拂送瑶华，散入长安百万家。北极层阴看尽敛，西山积素望偏赊。

寒光倒映银河浅，清影轻摇玉树斜。闻有仙郎歌郢曲，梁园词赋讵应誇。
卜居
刘敞（宋代）

清波照荜门，垂柳拂危轩。静境偏相慰，鸣禽时一喧。

羡鱼还结网，引水自疏源。啸傲陶唐世，幽忧不可谖。
十月二十六日有感
马廷鸾（宋代）

宾空后甲再经壬，香断金炉已七春。
四十一年民父母，谁知今日帝乘云。
送白顶士游峨嵋
齐己（唐代）

闲身谁道是羁游，西指峨嵋碧顶头。琴鹤几程随客棹，

风霜何顶宿龙湫。寻僧石磴临天井，劚药秋崖倒瀑流。

莫为寰瀛多事在，客星相逐不回休。
吊瑞新和尚
梅尧臣（宋代）

示化何悲戚，俱焚只衲衣。
已随原火尽，空见野云飞。
写影谁方丈，栽松旧翠微。
当年渡江钵，弟子独将归。
寓兴
鲍溶（唐代）

念来若望神，追往如话梦。梦神不无迹，谁使烦心用。

鲁圣虚泣麟，楚狂浪歌凤。那言阮家子，更作穷途恸。
秋日访同人
李咸用（唐代）

忽忆金兰友，携琴去自由。
远寻寒涧碧，深入乱山秋。
见后却无语，别来长独愁。
幸逢三五夕，露坐对冥搜。
潇碧房听阶上流泉
王闿运（清代）

潇碧延清窗，掩映三竹林。坐对白云暮，安知溪水心。

微风又如白，历历一钟音。春心夜始寒，想像空山深。

幽梦断复续，吾其观古今。
灵溪道中
韩淲（宋代）

但觉村深好，青山分外多。连延俄耸拔，回复又坡陀。

风冷平沙雁，天空上水鹅。晚时见鱼艇，吾欲借其蓑。
寄周司理
吕本中（宋代）

日月走劻勷，舟楫卧烦暑。凉秋在万里，客子安得语。

周侯磊落人，怜我自熬煮。殷勤半月留，可得一笑许。

别来今几日，坐此百里阻。清风不时来，晓月仍半吐。

卷帘看脩竹，忽似对眉宇。人生行乐耳，舍此皆自苦。

终期卜邻归，重听对床雨。虽无呜呜歌，亦有坎坎鼓。
晚渡咸阳
马中锡（明代）

野色苍茫接渭川，白鸥飞尽水连天。
僧归红叶林间寺，人唤斜阳渡口船。
表里山河犹往日，变迁朝市已多年。
渔翁看破兴亡事，独坐秋风钓石边。
为大理寺丞马麟题画马 其一
金幼孜（明代）

万里曾思度玉门，归来立仗卸櫜鞬。饱肥苜蓿风霜晚，未老犹思报主恩。
亭前柳·有件俥遮
石孝友（宋代）

有件伡遮，算好事、大家都知。被新家矍索后，没别底，似别底也难为。

识尽千千并万万，那得恁、海底猴儿。这百十钱，一个泼性命，不分付、待分付与谁。
答雪
徐积（宋代）

一夜寒声梦不成，读书灯暗雪窗明。起来待唱巴人曲，閒得阳春第一声。
天仙子 追和小青
龚鼎孳（清代）

剑戟横排脂粉塞。鸾凤死偿鸡鹜债。剪红一寸石榴刀，金翠冢，埋香快。

白蝶紫烟莲露界。

才子单传鹦鹉派。遂玉犹存兰蕙概。人间薄命是聪明，怜也在。

憎也在。彩笔难容双锦带。
行香子·蚕月桑津
朱彝尊（清代）

蚕月桑津，轻浪鱼鳞。
好风光最易愁人。
相逢休便，闲却残春。
待播船回，游骢去，又因循。
歌罢梁尘，舞散花茵。
下楼梯帘外逡巡。
有绿并坐，不在横陈。
话夜阑时，人如月，月如银。
呈昌甫
韩淲（宋代）

白发垂垂访故人，从渠今昔话头新。留连樽酒空搔首，点定书文且放身。

见说得泉寻窈窕，每经来路喜嶙峋。谁知赤叶青林外，又见梅花是小春。
蛩声三首 其三
杨万里（宋代）

莫憎苦调太酸辛，月思霜哀亦可人。村路小家无此客，溧阳少府是前身。
送王秀才往安南
杨衡（唐代）

君为蹈海客，客路谁谙悉。鲸度乍疑山，鸡鸣先见日。

所嗟回棹晚，倍结离情密。无贪合浦珠，念守江陵橘。
为简公约赋素琴堂
郏侨（宋代）

素琴之堂虚且清，素琴之韵沦杳冥。
神闲意定默自鸣，宫商不动谁与听。
堂中道人骨不俗，貌庞形端颜莹玉。
我尝见之醒心目，宁必丝桐弦断续。
呜乎靖节已死不复闻，成亏相半疑昭文。
阮手钟耳相吐吞，素琴之道讵可论。
道人道人听我语，纷纷世俗谁师古，
金徽玉轸方步武，虚堂榜名无自苦。
浣溪沙
辛弃疾（宋代）

新葺茅檐次第成。青山恰对小窗横。去年曾共燕经营。

病怯杯盘甘止酒，老依香火苦翻经。夜来依旧管弦声。
伊阙怀古
路璜（清代）

妙境天然画亦难，客来凭眺酒杯宽。消沈王气三龛佛，浩荡诗情入节滩。

伊水东流归洛汭，邙山北障少峰峦。平泉金谷俱陈迹，剩有名区得饱看。
春日杂兴
方岳（宋代）

绿阴芳树鸟啼春，与客相携发兴新。
半落杏花初过雨，微酸梅子已生仁。
每寻诗去必迁坐，稳跨牛归不问津。
筋力尚堪蓑笠在，莫欺老子发如银。
小满
元淮（元代）

子规声里雨如烟，润逼红绡透客毡。
映水黄梅多半老，邻家蚕熟麦秋天。
弄箫
张粲（清代）

小栏閒品玉参差，偷眼娇花绽几枝。曲罢巡檐聊骋望，秦楼烟雨正迷离。
省中黄梅盛开同舍命予赋诗戏成四韵
王十朋（宋代）

照眼非梅亦非菊，千叶繁英刻琮玉。色含天苑鹅儿黄，影蘸瀛波鸭头绿。

日烘喜气光烛须，雨洗道装鲜映肉。此梅开后更无梅，莫惜攀条饮醽醁。
翠微亭 其一
连久道（宋代）

涌壁千寻古面颜，仰凭天柱俯仙关。松间雕镂轩墀月，未许诗人见一□。
次郑大资竞渡诗韵
盖谅（宋代）

昔年冶游浚都城，溶溶春水涨金明。
龙舟鳞次鼓兰漿，胜日讲武风波平。
沸地笑歌混箫笛，轰天金鼓惊鹭鷁。
当年冠盖尽英游，飞{左甘中空}联翩迅翔翼。
只今潜盘向荒陂，畴曩伟观那再期。
熙熙王化及远近，春来胜事还相随。
十百分朋同川济，咸欲得枭无异意。
屈原死向千载余，今不敬吊翻成戏。
敬吊赋就独贾生，可见君子异小人。
公诗贾赋独追伤，忍以为戏向芳春。
企听赐环在朝暮，衮绣遄归庙堂去。
故先濯我尘土心，琅琅哦公七字句。
菊花
曾巩（宋代）

东篱菊花今已开，万物各自相驱催。
却寻桃杏那复有，旧树惨惨空墙隈。
年光日日已非昔，人世可能无盛衰。
朱颜白发相去几，势利声名相抑排。
三公未能逃饿死，九鼎竟亦为尘埃。
乃知万事皆自枉，有便只宜持酒杯。
灵济宫落成
周光镐（明代）

宝箓元传大洞君，仙踪遥遍海东濆。曾闻石室飞丹日，又见新宫结綵云。

紫盖翠幢看缥缈，椒浆兰醑飨絪缊。巫咸为报元都使，消祲无忘父老勤。
行香子 书舍偶成
段成己（金朝）

自叹劳生。枉了经营。到而今、一事无成。不如闻早，觅个归程。向渭川渔，东市卜，富春耕。眼底浮荣。身外虚名。尽输他、时辈峥嵘。得偷闲处，且适闲情。有坐忘篇，传灯录，洗心经。
观海
林一龙（宋代）

昔者吾夫子，浮海思乘桴。
彼美鲁仲连，蹈海耻帝呼。
寥寥千载间，此意霜月孤。
而我欲涉海，夫岂夫子徒。
长风吹我帆，高浪拍我舻。
所愿鸥鸟同，浩荡烟中徂。
杂兴五首 其四
范浚（宋代）

鹊噪得欢喜，乌鸣得憎嗔。乌鹊自有口，噪鸣何预人。

乌飞声哑哑，鹊飞声啧啧。凡鸟从纷纷，未用置肝鬲。
送戴料院
叶适（宋代）

质如金石坚，文比锦绣新。
利锥亦颖透，大朴终还淳。
忆昨慨其亦，早合仪朝绅。
于今悄复去，奈何犹选人。
西风管摇落，黄菊别有春。
茫茫九衢内，白汗沾红尘。
谁抛连城富，却买径寸珍。
世路岂云极，念子行李频。
满江红 其三 登长沙定王台和南轩张先生韵
吕胜已（宋代）

小立危亭，风惨淡、斜阳满目。望渺渺、湘江一派，楚山千簇。

芳草渺云迷远树，断霞散绮飞孤鹜。感骚人、赋客向来词，愁如束。

嗟远宦、甘微粟。惊世事，伤浮俗。且经营一醉，未怀荣辱。

君不见、渊明归去后，一觞自泛东篱菊。仰高风、寂寞奠生刍，人如玉。
绍兴以后时享二十五首
真宗（宋代）

观德宗祏，奕世烈光。
有严祀典，奥循旧章。
乐谐乐变，献举重阳。
燕娭如在，戬彀穰穰。
题多景楼
米芾（宋代）

华胥兜率梦曾游，天下江山第一楼。冉冉明廷万灵入，迢迢溟海六鳌愁。

指分坱圠方舆露，顶矗昭回列纬浮。衲子来时多泛钵，汉星归未觉经牛。

云移怒翼搏千里，气霁刚风御九秋。康乐平生追壮观，未知席上极沧洲。
陪王监簿宴广寒游次韵
林景熙（宋代）

银桥疑驾海天长，丹粟离离照翠觞。影浸山河琼殿冷，舞深风露羽衣香。

亦知广莫元无野，却笑温柔别有乡。手折一枝惊昨梦，素娥怜老授玄霜。
春日同叶唐赵郭朱包诸生游兰阴作
胡应麟（明代）

百雉云中午，双虹水面晴。曲江春事蚤，随处丽人行。
赠赵当可
王灼（宋代）

晚交得王孙，每见心辄醉。
平生虎豹韬，近者诗酒累。
流光迫壮怀，抚事我亦欷。
不如从君饮，此外谈无味。
洞房燕
张祜（唐代）

清晓洞房开，佳人喜燕来。乍疑钗上动，轻似掌中回。

暗语临窗户，深窥傍镜台。新妆正含思，莫拂画梁埃。
和张簿宁国山门六题·夕阳岩
梅尧臣（宋代）

日脚射空金缕直，下映壁间棱未织。
野老先知雨又风，明朝望此重云黑。
开炉
陆游（宋代）

余疾三分在，闲愁一点无。
书能伴孙读，身欲却人扶。
霁日鸦鸣乐，清霜草蔓枯。
南山送僧炭，随事且开炉。
所寓天宁方丈后有阇提花数株连月盛开玉雪可爱怅然有怀成三绝句寄吴元中 其三
李纲（宋代）

冰玉风姿照坐寒，炎荒相遇且相宽。缟衣纻带平生志，正念幽人尚素冠。
浣溪沙 咏柳
陈尔士（清代）

万缕千条覆白门。半烟半雨弄黄昏。丝丝叶叶是离魂。

灞岸更无残雪影，秦淮还忆旧眉痕。烟迷霜压不堪论。
送胡教授之沅水任 其二
姚勉（宋代）

近闻沅水路，今亦是风寒。忠信如先教，边陲尽易安。

勿云师可去，甘与国辞难。文武能兼尽，功名更好看。
牧犊行
曾鸣雷（明代）

黄犊何犛犛，牧竖何僖僖。朝登南山牧，夕下陇阪归。

猛虎磨牙草泽里，大叫弯弓引我矢。我矢犹未发，百矢丛向尔。

嗟哉，汝虎何太愚。黄犊虽可攫，弓矢茸茸翻足虞。
送牛相出镇襄州
杜牧（唐代）

盛时常注意，南雍暂分茅。紫殿辞明主，岩廊别旧交。

危幢侵碧辞，寒旆猎红旓。德业悬秦镜，威声隐楚郊。

拜尘先洒泪，成厦昔容巢。遥仰沈碑会，鸳鸯玉佩敲。
途中
杨炯（唐代）

悠悠辞鼎邑，去去指金墉。途路盈千里，山川亘百重。

风行常有地，云出本多峰。郁郁园中柳，亭亭山上松。

客心殊不乐，乡泪独无从。
马迹上冢遇大风雨书僧壁二首 其二
孙觌（宋代）

白帢排肩上冢归，饥乌攫肉纸钱飞。东家已改清明节，一点炊烟上翠微。
送宣上人游方
李之仪（宋代）

七轴莲经诵已通，定将何事作家风。当知法界重重意，尽在云游步步中。

金臂见时犹是妄，玉毫光处未为功。路头全记文殊指，须着工夫子细穷。
金陵曲送客返金陵 其五
屈大均（明代）

丽华兰麝在荒丘，光气长如匹练流。南国美人元有数，江东天子自无愁。
暮至余干用刘随州韵
黄克晦（明代）

杨叶青青柳叶齐，烟村渺渺楚江西。
湖边芳草连天绿，马上春禽尽日啼。
渡水暝云千片落，到城新月一痕低。
游人元自耽风景，翻向黄昏忆故蹊。
湛编脩若水册封安南
李东阳（明代）

圣朝荒服尽冠缨，岭外交南旧有名。文字不随言语别，道途长共海波平。

一家两被周封命，六载三回汉使旌。天上玉堂非远别，故乡重慰倚门情。
题共乐亭
蔡襄（宋代）

层峦高与赤霄通，节岁欢娱众庶同。
庭有美音非独乐，会当炎暑自多风。
山川胜势栏杆下，井径追游月色中。
私幸编民居客右，使君樽酒未应空。
叠字招隐二首
白玉蟾（宋代）

逐逐何时知足。来归山，
共种菊。有松为酒，
有藜当肉。亦有涧底芝，
亦有岩上瀑。白日自觉如年，
青山长是对目。闲云与充封门人，
清风为作扫室仆。朝宴息乎长松之阴，
夜偃仰乎冷翠之谷。我无涕唾津精气血液，
了绝喜怒哀乐爱恶欲。练空碧毓紫沖兮身如玉，
乘气御飞兮咏九霞之曲。
三益斋诗
谢逸（宋代）

元龙湖海豪，盖代声籍籍。只今观耳孙，才皆万夫敌。

叔兮美无度，伯也古遗直。当年种玉翁，什袭裹双璧。

期公垂天云，佐郡试戢翼。尚开柴桑径，引领望三益。

尝闻筑燕台，千里走乐剧。市骨捐千金，厩乘尽虎脊。

公乃真好事，屣履见逢掖。定知子舆辈，一笑皆莫逆。
大小石楼
释古诠（明代）

过此峰逾峻，峰形隐石楼。丹梯无路入，碧牖不知秋。

怪树如人立，潈云似水流。若非鸾鹤背，安得陟丹丘。
次韵子瞻题岐山周公庙
苏辙（宋代）

周人尚记有周公，禾黍离离下有宫。
破豆烝豚非以报，野巫长有若为通。
山围栋宇泉流近，凤去梧桐落叶濛。
有客赋诗题屋壁，二南犹自有遗风。
春宫曲二首 其一
王乐善（明代）

燕语花飞正断魂，黄金枉费赋《长门》。凄凉莫恨婵娟误，不嫁呼韩即主恩。
客行
唐求（唐代）

上山下山去，千里万里愁。树色野桥暝，雨声孤馆秋。

南北眼前道，东西江畔舟。世人重金玉，无金徒远游。
一枝春·堪嗟肉傀儡
长筌子（金朝）

堪嗟肉傀儡，尘世争奇怪。昼夜火院煎苦，沉埋花酒丛中，孽重终难改。贩骨何时彻，头面翻腾，昧了灵源真宰。独我而今乐自在。放逸游寰海。逍遥天地间、笑开怀，一味清闲，万里金难买。九转功夫足，步月携云，稳赴金莲仙会。
雨後清晓梳头，读书怀古堂二首
杨万里（宋代）

宿雨犹凉在，晨阴欲霁初。
移床近秋水，正面对芙蕖。
团扇凄无彩，生衣凛觉疏。
欲归仍小住，更读数行书。
歌纪四明汪君信士
释重显（宋代）

古君子兮道诸己，道器用兮合天理。同尘还若待时生，观象不知何处起。

荆丛丛袭莪丛丛，孝兮悌兮非沚中。聚应落落滴仙露，散或泠泠扬士风。

风之上兮风之下，近一指兮远一马。秋水澹交无限情，夜光照乘胡为者。

伊予匪谓存馀力，咏高义兮困胸臆。巴歌百字岩叶书，飞寄汪门旧知识。
题破山寺后禅院
常建（唐代）

清晨入古寺，初日照高林。
曲径通幽处，禅房花木深。(曲 一作：竹)
山光悦鸟性，潭影空人心。
万籁此都寂，但余钟磬音。(都寂 一作：俱寂；但余 一作：惟余)
远别离
周巽（元代）

朔风起，鸿雁来。遥传苏武讯，直过李陵台。万里关山和月度，几行书字拂云开。

群飞远浦凫鹥乱，阵落平沙鸥鹭猜。自是随阳向南去，非关避雪待春回。

数声惊起闺中怨，夫在边头何日见。水长天远若为情，月下停砧泪如线。
偕循守周彦质过苏东坡白鹤新居和东坡韵
方子容（宋代）

豹隐南山鹤在阴，浮罗一望白云深。巧工且缩居旁手，烈士谁知负壮心。

嗟我抗尘仍走路，羡君叩寂且求音。如何东岭神仙境，肯约衰翁数访临。
长城
高宪（金朝）

秦人一铩连鸡翼，六国萧条九州一。祖龙跋扈侈心开，牛豕生州付砧礩。

诗书简册一炬空，欲与三五争相雄。阿房未了蜀山上，石梁拟驾沧溟东。

生人膏血俱枯竭，更筑长城限裘褐。卧龙隐隐半天下，首出天山尾辽碣。

岂知亡秦非外兵，宫中指鹿皆庸奴。骊原宿草犹未变，咸阳三月为丘墟。

黄沙白草弥秋塞，惟有坡陁故基在。短衣匹马独归时，千古兴亡成一慨。